Raecht kaputt simer de z Rainbow Beach acho hei dueschelet, au ueses Zuegs gwaesche und hei ues chli  erhout... Am Naechste Tag simer de witer gfahre richtig Noosa. Noosa isch wuerklech aes haerzigs Stettli, eifach sauteuer. Mir si de dert glich ufene Camping und si raecht frue ga lige, mitem Plan am naechste Morge frueh ufzstah, woeu mir i Noosa National Park hei woeue ga loufe... Mir si de chli speter ufgstange aus planet aber si glich no im National Park acho. Aes isch wunderschoen gsi, dr Waeg isch chli oberhaub vor Kueste gsi und mir hei sogar no Delphine gseh. Wuerklech atemberoubend. Nachem wandere hei mir  aes Poeiseli brucht und si amene Tisch abghocket. Ploetzlech si d Caro und dr Ralph hinger ues gstange. D Widersehensfroeid isch gloub uf beidne Site raecht gross gsi! Mir hei ues naer am Abe ufeme Camping troffe und hei zaeme gaesse und o chli trunke. Am naechste Tag simer de i Australie Zoo, zu Ehre vom Crocodile Hunter. Vouer Motivation simer inegspaziert und eher chli enttuescht wieder usecho... Zoo isch haut irgendwie glich Zoo, o wenner vom Crocodile Hunter isch. Aes cha haut eifach nid so si wi ir  Wiudnis, mir hei eifach aui chli z viu erwartet. Naer simer richtig Brisbane gfahre und im spetere Nomittag hei mir ues de fuerne Camping z Redcliff entschide. Ufem Waeg dert haere het de dr Sandro agluete (heimer z Cairns lehre kenne und isch itz mitem Andi ungerwaegs, ou vo Cairns) und het gfragt wo mir si, si sige grad z Redcliff. Isch raecht lustig gsi und si si de ou uf dae Camping cho wo mir vorgseh hei gha und mir hei ae guete Abe zaeme verbracht. D Nacht isch de weniger guet gsi, woeu mir ae Kakerlake  im Wicked hei gha... Mir hoffe itz mau si isch nueme dinne und het ou keni Eier gleit oder so...